Sealdah Flyover in Tripura: বিপ্লব দেবের ত্রিপুরার বিজ্ঞাপনে শিয়ালদহ উড়ালপুল! ফের বিড়ম্বনায় বিজেপি

কলকাতা: কথায় আছে, চুরি বিদ্যা মহাবিদ্যা যদি না পড়ো ধরা। কিন্তু বিজেপি যে এই ‘চুরি’ বিদ্যা ভালো করে রপ্ত করে উঠতে পারেনি, সে প্রমাণ আবারও দিল। উত্তরপ্রদেশ, উত্তরাখণ্ডের পর এ বার আর এক বিজেপিশাসিত রাজ্য ত্রিপুরা (Tripura News)। কলকাতার ‘শিয়ালদহ উড়ালপুল’কে ত্রিপুরায় (Sealdah Flyover in Tripura) নিয়ে গিয়ে বিজেপি-র বিড়ম্বনা বাড়াল বিপ্লব দেবের (Biplab Kumar Deb) সরকার। আগের দু-বারের মতো এ বারও চুরি ধরে ফেলল বাংলার শাসকদল। বিজেপি শিবির তাদের শাসিত রাজ্যের উন্নয়ন বলে বারবার বাংলার ছবি সামনে আনায়, কটাক্ষ করার সুযোগ এ বারও হাতছাড়া করেনি তৃণমূল নেতৃত্ব।

Using pictures of Kolkata's famous Sealdah flyover to project the development of Tripura, is nothing but a recognition of Bengal's success in development.
First UP, now Tripura, waiting for the central government to showcase us falsely claiming as them! Bengal is the model. pic.twitter.com/8SitZjf8bQ

— Trinankur Bhattacharjee (@TrinankurWBTMCP) December 11, 2021

মাই গভ ত্রিপুরা টুইটার হ্যান্ডল থেকে শুক্রবার একটি টুইট করা হয়েছিল। গাড়ি চালানোর সময় রাস্তায় কী কী সতর্কতা অবলম্বন করা উচিত, সে বিষয়ে জাতীয় স্তরে একটি স্লোগান প্রতিযোগিতার বিজ্ঞাপন দেওয়া হয়েছিল। তাতেই দেখা যায়, শিয়ালদহ উড়ালপুলের ছবি। বিতর্ক তৈরি হওয়ার পরেই ত্রিপুরা সরকারের তরফে ওই টুইটটি মুছে দেওয়া হয়েছে।

ত্রিপুরার বিজ্ঞাপনে শিয়ালদহ উড়ালপুরের ছবি নিয়ে বিতর্কে বিপ্লব দেব সরকারের সাফাই,  ‘এটা জাতীয় স্তরের প্রতিযোগিতা। তাই দেশের যে কোনও শহরের ছবি ব্যবহার করা যেতে পারে।’

বাংলার শাসকদলের পালটা বক্তব্য,  ‘বিপ্লব দেব সরকার যদি এই যুক্তিকে খুব জোরালো বলে মনে করে থাকে, তা হলে টুইটটি কেন মুছে দেওয়া হল ?’

আরও পড়ুন: TMC Manifesto for Kolkata: পুরভোটে তৃণমূলের ইস্তাহারে ‘দশ দিগন্ত’

বিজেপি-র একটি সূত্র জানাচ্ছে, বাংলার উন্নয়নের ছবি চুরি করা বিজেপিশাসিত রাজ্যের উদ্দেশ্য নয়। বিজেপি-র আইটি সেলের জন্যই বারবার একই ধরনের ঘটনার পুনরাবৃত্তি ঘটছে। কারণ, বিজেপির আইটি সেলগুলিতে অনেক ক্ষেত্রেই বাইরের রাজ্যের লোকজন থাকেন। ফলে, ছবি ব্যবহারের সময় তাঁরা সচেতন না হলে, এ ধরনের বিপত্তির আশঙ্কা থাকে। যার জন্য বিজেপিকে এ ভাবে বারবার বিড়ম্বনায় পড়তে হচ্ছে।

এ নিয়ে রাজ্যের আবাসন ও পরিবহণ মন্ত্রী ফিরহাদ হাকিমের কটাক্ষ, ‘বিজেপি নেতৃত্বাধীন ডবল ইঞ্জিন সরকার যেখানে যেখানে রয়েছে, সেখানের মানুষকে তারা নতুন কিছু দিতে ব্যর্থ। তাই যে যে জায়গায় দেশে ডবল ইঞ্জিন সরকার চলছে, সেখানেই বাংলার নানান উন্নয়নের কর্মকাণ্ডকে প্রচারে দেখাচ্ছে তারা। এরা আসলে কপি করার মাস্টার।’

ফিরহাদের বক্তব্য, ‘শিয়ালদহ উড়ালপুলের ছবি ত্রিপুরা সরকার উন্নয়নের বিজ্ঞাপনে দেখাচ্ছে, সেটা দেখাক। তাতে আমাদের আপত্তি নেই। কিন্তু বাংলাতে যে প্রকৃত উন্নয়ন হয়েছে, তা বিজেপি প্রকাশ্যে স্বীকার করে দেশজুড়ে অনুসরণ করলে, মানুষের উপকার হবে।’

আরও পড়ুন: Use of Masks declining: মাস্ক খুলে ফেলছে ভারত, করোনা নিয়ে ফের উদ্বেগ

এর আগে যোগী আদিত্যনাথ সরকারের বিরুদ্ধে কলকাতার মা উড়ালপুলের ছবি ‘চুরি’ করে উত্তরপ্রদেশের উন্নয়নের বলে চালানোর অভিযোগ উঠেছিল।  কিছু দিন আগে উত্তরাখণ্ডের বিজেপি সরকার অন্ডাল বিমানবন্দরের ছবি তাদের রাজ্যের বলে দাবি করে আর একবার অস্বস্তিতে ফেলেছিল গেরুয়া শিবিরকে। এ বার ত্রিপুরায় শিয়ালদহের উড়ালপুল।

রাজ্য বিজেপির মুখপাত্র শমীক ভট্টাচার্যের সংক্ষিপ্ত প্রতিক্রিয়া, ‘সংশ্লিষ্ট সরকারের সতর্ক থাকা প্রয়োজন।‘